SGF รูดหนัก 5% หลังยันชัดไม่มีพัฒนาการสำคัญทางธุรกิจ ปมราคาหุ้นวิ่งแรง 4 วันติด
SGF รูดหนัก 5% หลังยันชัดไม่มีพัฒนาการสำคัญทางธุรกิจ ปมราคาหุ้นวิ่งแรง 4 วันติด ณ เวลา 10.28 น. อยู่ที่ระดับ 1.90 บาท ลบ 0.10 บาท หรือ 5% สูงสุดที่ระดับ 1.99 บาท ต่ำสุดที่ระดับ 1.86 บาท ด้วยมูลค่าการซื้อขาย 144.83 ล้านบาท
12 ก.ย. 2561

ผู้สื่อข่าวรายงานว่า ราคาหุ้น บริษัท เอสจีเอฟ แคปปิตอล จำกัด (มหาชน) หรือ SGF ณ เวลา 10.28 น. อยู่ที่ระดับ 1.90 บาท ลบ 0.10 บาท หรือ 5% สูงสุดที่ระดับ 1.99 บาท ต่ำสุดที่ระดับ 1.86 บาท ด้วยมูลค่าการซื้อขาย 144.83 ล้านบาท

ทั้งนี้ ราคาหุ้น SGF ได้ถูกแรงเทขายออกมาอย่างหนักจนราคาปรับตัวลดลงในวันนี้ หลังวานนี้มีแรงซื้อเข้ามาจนราคาปรับตัวขึ้นทำจุดสูงสุดในรอบ 7 เดือน
อีกทั้งในช่วงเช้า SGF แจ้งข้อมูลผ่านระบบสารสนเทศตลาดหลักทรัพย์แห่งประเทศไทย (ตลท.) ว่า ตามที่ ตลท. ได้สอบถามเกี่ยวกับราคาหุ้นของบริษัทในช่วงที่ผ่านมานั้น บริษัทมิได้มีการเปลี่ยนแปลง หรือมีพัฒนาการที่มีนัยสำคัญในการดำเนินธุรกิจของบริษัท นอกเหนือไปจากสิ่งที่บริษัทฯได้เปิดเผยต่อสาธารณชนแล้ว
อนึ่ง ราคาหุ้น SGF ปรับตัวขึ้นต่อเนื่อง 4 วันติด นับตั้งแต่ราคาหุ้นอยู่ที่ระดับ 1.49 บาท เมื่อวันที่ 5 ก.ย.2561 จนกระทั่งวานนี้ (12 ก.ย.) ราคาหุ้นปิดระดับสูงสุดกว่า 7 เดือนที่ระดับ 2 บาท คิดเป็นการปรับตัวขึ้น 0.51 บาท หรือ 34.23%